b'\n_START_ARTICLE_\nPeberholm\n_START_SECTION_\nNatur\n_START_PARAGRAPH_\nUd over at v\xc3\xa6re en fast st\xc3\xb8tte for \xc3\x98resundsforbindelsen er Peberholm ogs\xc3\xa5 et naturligt eksperiment. Der bliver ikke s\xc3\xa5et gr\xc3\xa6s eller andre v\xc3\xa6kster p\xc3\xa5 \xc3\xb8en, og det er meningen, at plantev\xc3\xa6ksten skal ske ved naturlig spredning af fr\xc3\xb8. De f\xc3\xb8rste buske som pil, birk og havtorn er her allerede\xc2\xab._NEWLINE_\xc3\x98en er s\xc3\xa5ledes under stadig overv\xc3\xa5gning af biologer. For at muligg\xc3\xb8re et hurtigt indtog af planter har man brudt \xc3\xb8ens vandrette overflade ved at etablere mindre, vandfyldte bassiner samt stenh\xc3\xb8fder lavet af sten hentet fra \xc3\x98resunds bund. To selvdannede s\xc3\xb8er har tiltrukket vadefugle og \xc3\xa6nder. Om 10-15 \xc3\xa5r er der p\xc3\xa5 grund af en langsom mulddanelse sandsynligvis krat p\xc3\xa5 \xc3\xb8en og sangfugle vil f\xc3\xa5 mulighed for at leve der._NEWLINE_Lunds Botaniske Forening havde frem til den 20. juni 2007 opdaget 454 plantearter. I 2010 var der 500 plantearter, 10-12 harer og et ukendt antal mark-, hus- og halsb\xc3\xa5ndsmus og i 2011 var der optalt 25 fuglearter. Harerne er vandret over isen fra Saltholm._NEWLINE_I juli 2005 blev der opdaget en edderkop med det latinske navn Tegenaria agrestis p\xc3\xa5 \xc3\xb8en. Edderkoppen blev anset for at v\xc3\xa6re yderst sj\xc3\xa6lden i b\xc3\xa5de Danmark og Sverige og blev f\xc3\xb8rste gang opdaget i Norden i Nordjylland i 2002. Siden er den fundet mange steder i landet, og det formodes den er ret almindelig.'